CELEX: 32013R1133
Language: hu
Date: 2013-11-07 00:00:00
Title: A Bizottság 1133/2013/EU végrehajtási rendelete ( 2013. november 7. ) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb jelentőségű módosítás jóváhagyásáról (Kaki Ribera del Xúquer [OEM])

13.11.2013   
            
            
               HU
            
            
               Az Európai Unió Hivatalos Lapja
            
            
               L 302/22
            
         A BIZOTTSÁG 1133/2013/EU VÉGREHAJTÁSI RENDELETE
   (2013. november 7.)
   az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb jelentőségű módosítás jóváhagyásáról (Kaki Ribera del Xúquer [OEM])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 53. cikke (2) bekezdése második albekezdésére,
   mivel:
   
               (1)
            
            
               Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Spanyolország kérelmét, amely a 245/2002/EK bizottsági rendelet (2) alapján bejegyzett „Kaki Ribera del Xúquer” oltalom alatt álló eredetmegjelöléshez kapcsolódó termékleírás módosításának jóváhagyására irányul.
            
         
               (2)
            
            
               A kérelem tárgyát képező módosítás célja a termékleírás pontosítása, méghozzá oly módon, hogy a szöveg kiegészül a héj tekintetében megengedett kisebb hibákra vonatkozó maximális tűréshatárokkal.
            
         
               (3)
            
            
               A Bizottság megvizsgálta és indokoltnak találta a szóban forgó módosítást. Mivel a módosítás az 1151/2012/EU rendelet 53. cikke (2) bekezdésének harmadik albekezdése értelmében kisebb jelentőségű, a Bizottság azt az említett rendelet 50–52. cikke szerinti eljárás alkalmazása nélkül jóváhagyhatja,
            
         ELFOGADTA EZT A RENDELETET:
   1. cikk
   A „Kaki Ribera del Xúquer” oltalom alatt álló eredetmegjelöléshez tartozó termékleírás e rendelet I. mellékletének megfelelően módosul.
   2. cikk
   Az egységes dokumentumnak a termékleírás főbb elemeit tartalmazó, egységes szerkezetbe foglalt szövege e rendelet II. mellékletében szerepel.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. november 7-én.
      
         
            a Bizottság részéről, az elnök nevében,
         Dacian CIOLOȘ
         
            a Bizottság tagja
         
      
   
   
      (1)  HL L 343., 2012.12.14., 1. o.
   
      (2)  HL L 39., 2002.2.9., 12. o.
   
      I. MELLÉKLET
      A Bizottság jóváhagyja a „Kaki Ribera del Xúquer” oltalom alatt álló eredetmegjelöléshez kapcsolódó termékleírás alábbi módosításait:
      A termékleírás azon része, amely a gyümölcs héja tekintetében megengedett kisebb hibákra vonatkozik, az alábbiak szerint módosul:
      „A gyümölcs héja nem lehet sérült, olyan kisebb hibák azonban, amelyek nem befolyásolják a termék általános állapotát, minőségét, eltarthatóságát és csomagolt külső megjelenését, előfordulhatnak, az alábbi tűréshatárokon belül:
      
                  —
               
               
                  a gyümölcs teljes felületét tekintve összesen legfeljebb 1 cm2-nyi felületen lehetnek hosszúkás vagy négyzet alakú sérülések. A maximális tűréshatár 2 cm2, ami a gyümölcs felületének legfeljebb 20 %-a lehet. Mindkét esetben a szabályozó hatóság minőségre vonatkozó előírásai rögzítik a különféle hibáknál megengedett tűréshatárt,
               
            
                  —
               
               
                  a gyümölcs felületét tekintve legfeljebb 1,5 cm átmérőjűek lehetnek a kör alakú sérülések. A maximális tűréshatár 2,5 cm, ami a gyümölcs felületének legfeljebb 20 %-a lehet. Mindkét esetben a szabályozó hatóság minőségre vonatkozó előírásai rögzítik a különféle hibáknál megengedett tűréshatárt.”
               
            
   
      II. MELLÉKLET
      
         KONSZOLIDÁLT EGYSÉGES DOKUMENTUM
      
      A 2006. március 20-i 510/2006/EK tanácsi rendelet a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (1)
      
      
         „KAKI RIBERA DEL XÚQUER”
      
      EK-szám: ES-PDO-0105-0114 – 2011.4.1.
      
         OFJ ( ) OEM (X)
      
      1.   Elnevezés
      
      „Kaki Ribera Del Xúquer”
      2.   Tagállam vagy harmadik ország
      
      Spanyolország
      3.   A mezőgazdasági termék vagy élelmiszer leírása
      
      3.1.   A termék típusa
      
      
                  1.6. osztály:
               
               
                  Gyümölcs-, zöldségfélék és gabonafélék, frissen vagy feldolgozva
               
            3.2.   Az 1. pontban szereplő elnevezéssel jelölt termék leírása
      
      Nyers fogyasztásra szánt, a fényes vörös fajtához tartozó datolyaszilva (Diospyros kaki). Bogyós gyümölcs, amelyet általában magnélküli szaporítással termesztenek. Mivel nincs beporzás, a gyümölcs nem tartalmaz magokat.
      A gyümölcs jellemzői: betakarításkor narancssárga, majd élénkvörössé érik. A héj nem tapad túl szorosan a gyümölcshöz, és közepes vastagságú. A gyümölcshús kemény, betakarításkor narancsos vörös, majd élénkvörössé érik. Íze kezdetben savanykás, majd az éréssel édessé válik. A gyümölcsöt keresztben kettévágva kerek átmérőt kapunk, míg hosszában kettévágva a gyümölcs kissé hosszúkás formát mutat.
      Forgalomba hozatalkor a datolyaszilvának az alábbi jellemzőkkel kell rendelkeznie:
      
                  —
               
               
                  ép,
               
            
                  —
               
               
                  a csésze és a kocsány ép,
               
            
                  —
               
               
                  egészséges (sérült vagy rothadt húsú gyümölcs nem hozható forgalomba),
               
            
                  —
               
               
                  tiszta, gyakorlatilag minden látható idegen anyagtól mentes,
               
            
                  —
               
               
                  nem természetes felületi nedvességtől mentes,
               
            
                  —
               
               
                  minden idegen szagtól és/vagy íztől mentes.
               
            Az oltalom alatt álló eredetmegjelöléssel ellátott gyümölcsök átmérője legalább 61 mm.
      A gyümölcs héja nem lehet sérült, olyan kisebb esztétikai hibák azonban, amelyek nem befolyásolják a termék általános állapotát, minőségét, eltarthatóságát és külső megjelenését csomagolt formában, előfordulhatnak, az alábbi tűréshatárokon belül:
      
                  —
               
               
                  a gyümölcs teljes felületét tekintve összesen legfeljebb 1 cm2-nyi felületen lehetnek hosszúkás vagy négyzet alakú, esztétikai (azaz a gyümölcs húsát nem érintő) sérülések. A maximális tűréshatár 2 cm2, ami nem haladhatja meg a gyümölcs felületének legfeljebb 20 %-át Mindkét esetben a „Kaki Ribera del Xúquer” oltalom alatt álló eredetmegjelölés minőségére vonatkozó előírások rögzítik a különféle hibáknál megengedett tűréshatárt,
               
            
                  —
               
               
                  a gyümölcs felületét tekintve legfeljebb 1,5 cm átmérőjűek lehetnek a kör alakú esztétikai (azaz a gyümölcs húsát nem érintő) sérülések. A maximális tűréshatár 2,5 cm, ami a gyümölcs felületének legfeljebb 20 %-a lehet. Mindkét esetben a „Kaki Ribera del Xúquer” oltalom alatt álló eredetmegjelölés minőségére vonatkozó előírások rögzítik a különféle hibáknál megengedett tűréshatárt.
               
            3.3.   Nyersanyagok (kizárólag feldolgozott termék esetében)
      
      —
      3.4.   Takarmány (kizárólag állati eredetű termék esetében)
      
      —
      3.5.   Az előállítás azon műveletei, amelyeket a meghatározott földrajzi területen kell végrehajtani
      
      Az előállítás valamennyi szakaszát a meghatározott földrajzi területen kell végrehajtani.
      3.6.   A szeletelésre, aprításra, csomagolásra stb. vonatkozó egyedi szabályok
      
      —
      3.7.   A címkézésre vonatkozó egyedi szabályok
      
      Az egyes cégek kereskedelmi címkéit az ellenőrző szerv megvizsgálhatja, hogy megbizonyosodjon a nómenklatúrának és az oltalom alatt álló eredetmegjelölés logójának helyes használatáról. A címkéken kötelező feltüntetni a „Kaki Ribera del Xúquer” oltalom alatt álló eredetmegjelölést.
      4.   A földrajzi terület tömör meghatározása
      
      A termőterület az alábbi településeknek a szóban forgó termék termesztésére alkalmas területeit foglalja magában: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón (ezek mindegyike a Valenciai Autonóm Közösség Valencia megyéjéhez tartozik).
      A szóban forgó területen mintegy 1 300 hektáron termesztenek datolyaszilvát.
      5.   Kapcsolat a földrajzi területtel
      
      5.1.   A földrajzi terület sajátosságai
      
      
         Történelmi háttér
      
      A datolyaszilva fája az ébenfafélékhez tartozik, és Kínából származik, ahol a VIII. században kezdték el termesztését. A datolyaszilva termesztése Nyugat-Európában a XIX. század második felében, Spanyolországban pedig az 1870-es években kezdett elterjedni. Napjainkban a spanyol termesztés központja a Valenciai Autonóm Közösség: itt található az össztermelés 50 %-át kitevő „Kaki Ribera del Xúquer” oltalom alatt álló eredetmegjelöléssel rendelkező termék előállítási területe.
      A fényes vörös datolyaszilva spontán módon jelent meg, miután Carlet település egyik földterületének határán magokat vetettek el. Ezt követően az 1960-as években Alcúdia településen létrehozták az első, kizárólag e fajtának szentelt veteményt, majd a fajta gyorsan elterjedt a régióban.
      
         Környezeti feltételek
      
      A Ribera del Xúquer Valencia megye egyik természetes régiója, amelyet a Júcar (valenciai nyelven: Xúquer) folyó és mellékfolyója, a Magro által kivájt természetes síkság veszi körül.
      A termesztési terület nagy része a Júcar és a Magro folyók által kialakított, gazdag és tömör termőfölddel jellemezhető síkságon fekszik. Hordalékos talajról van szó, amely a hegyek felől érkező Júcar folyó és mellékfolyói által szállított hordalékból alakult ki. A völgy alsóbb, lankás lejtőkből álló részein a gravitáció által mozgatott rózsaszín, puha hordaléktalajt találunk, amely különösen alkalmas az intenzív növénytermesztésre.
      A települést enyhe éghajlat jellemzi: az évi középhőmérséklet 17 °C, januárban 9–10 °C-os, augusztusban pedig 24–25 °C-os átlagokkal. A felhőzöttség kis mértékű, így az átlagos éves csapadékmennyiség nem haladja meg a 400–500 mm-t. Továbbá a környező hegyek védelmet nyújtanak az ültetvényeknek a fagy ellen, különösen a folyóvölgyekben.
      5.2.   A termék sajátosságai
      
      A fényes vörös datolyaszilva a termőterületre jellemző őshonos fajta, amely egy másik helyi változatból, spontán mutációval alakult ki, és amely ennek következtében tökéletesen alkalmazkodott a Ribera del Xúquer régióhoz, ahol a fajta termesztése a legoptimálisabb.
      A szóban forgó területen termesztett datolyaszilvára a magasság és az átmérő egymáshoz viszonyított nagyobb aránya, valamint a jellegzetes, csúcsos forma jellemző. A „Kaki Ribera del Xúquer” sajátossága a csúcsos, a többi hasonló gyümölcshöz képest hosszúkásabb forma: emiatt a magasság és az átmérő egymáshoz viszonyított aránya nagyobb, ez adja a szóban forgó területen termesztett gyümölcs jellegzetes formáját. Emellett – az enyhe éghajlatnak és a szélsőséges hőmérsékletek hiányának köszönhetőn – a más területeken termesztett datolyaszilvákéhoz képest átlagos átmérője is nagyobb.
      Továbbá a „Kaki Ribera del Xúquer” érett állapotban sajátos, erőteljes vörös színnel és édes ízzel rendelkezik, amelyek a területre jellemző környezeti feltételek miatt más hasonló gyümölcsökhöz képest korábban alakulnak ki. A gyümölcs éretlen állapotban is betakarítható, és a fanyar íz megszüntetését célzó technikának köszönhetően a gyümölcs olyan állapotban hozható forgalomba, amikor húsa kemény, íze pedig a Ribera del Xúquer régióban termesztett datolyaszilvára jellemző és különösen édes.
      5.3.   A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat
      
      A Ribera del Xúquer régiót a fényes vörös datolyaszilva bölcsőjeként tartják számon, mivel spontán mutáció nyomán itt jelent meg ez a variáns, amely mára biztos helyet szerzett a régióban és a piacokon egyaránt.
      A meghatározott földrajzi terület éghajlati sajátosságai jól tükröződnek a datolyaszilva tulajdonságaiban.
      A Földközi-tenger közelsége miatti enyhe éghajlatnak és a régiót körülvevő Júcar és Magro folyók tevékenysége nyomán kialakult hordalékos talajnak köszönhetőek a „Kaki Ribera del Xúquer” fő sajátosságai, azaz jellegzetes csúcsos formája, a magasság és az átmérő egymáshoz viszonyított nagyobb aránya, a nagyobb átmérő, és a gyümölcsre érett állapotban jellemző egyedi szín.
      
         Hivatkozás a termékleírás közzétételére
      
      (az 510/2006/EK rendelet 5. cikkének (7) bekezdése)
      http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6
      
         (1)  HL L 93., 2006.3.31., 12. o. A rendeletet felváltotta a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendelet (HL L 343., 2012.12.14., 1. o.).